काणकोणः फुडल्या दोन वर्सां काणकोण म्हालांतली वीज समस्या पुराय सोंपतली. ते खातीर 150 कोटीं रुपया मंजूर जाल्यात. तातूंत भुंयगत वीज सरयो, पोरणें ट्रान्सफोर्मर बदलप, एसटी लायन आनी एलटी लायन भुंयगत करून काणकोणांतली विजेची समस्या सोडयतले. दर्यादेगे लागसारच्यो पोरण्यो वीज सरयोय बदलपाच्या कामाचो तातूंत आस्पाव आसा, अशें वीज मंत्री सुदिन ढवळीकार हांणी सांगलें.
 काणकोणचे आमदार तशेंच सभापती रमेश तवडकार श्रमधान येवजणे खाला गरिबांक घरां बांदून दितात. त्या घरांची पळोवणी करपा खातीर मंत्री ढवळीकार 23 मार्चाक आपल्या मतदारसंघांतल्या पंगडा वांगडा काणकोणां आयिल्ले. ह्या वेळार तांणी अर्दफोंड, कुंभेगाळ, झिल्तावाडी, पाळोळें वाठारांतल्या घरांची पळोवणी केली जाल्यार काराशिरामळ वाठारांतल्या घरांच्या बांदकामां खातीर बुन्यादी फातर बरयलो. ह्या वेळार ते पत्रकारां कडेन उलयताले.
 ह्या वेळार मंत्री ढवळीकार हांणी सभापती रमेश तवडकार हांच्या वावराची मेकळेपणान तुस्त तोखणाय केली. गोंयांत बाकीचेय आमदार आसात, मात कसलेच काम पुराय करचे खातीर इत्साशक्ती जाय पडटा, तें काम तवडकार करता. आपल्या माधव ढवळीकार ट्रस्टा वतीन एक घर बांदतले, अशें तांणी ह्या वेळार सांगलें.
 ते उपरांत देवाबागच्या रिसोर्टांत वीज खात्याचे अभियंते, विवीध पंचायतींचे सरपंच, पंच, नगरसेवक हांचे वांगडा बसका घेवन तांच्यो समस्या समजून घेतल्यो आनी त्यो सोडवपाचे आदेश वीज अभियंत्यांक दिले. ह्या वेळार काणकोणचे आमदार तशेंच सभापती रमेश तवडकार, मंडळ अध्यक्ष विशाल देसाय, सरपंच आनंदु देसाय, सविता तवडकार, सिद्धार्थ देसाय, महेश नायक, संजू तिळवे, दिवाकर पागी, पंच अजय लोलयेंकरा, विनय तुबकी, आगोंदची सरपंच फातिमा रॉड्रिग्स, नगरसेवक सायमन रिबेलो, नादीन फर्नांडीस, विशांत गांवकार, वीज खात्याचे अभियंते गोविंद भट, संजय गांवकार आनी हेर मानेस्त हाजीर आशिल्ले.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 